বিশ্বজিৎ দাস, কলকাতা: মধ্যবিত্তদের জন্য সুখবর। নতুন বছরে রাজ্যের এক নম্বর সুপারস্পেশালিটি হাসপাতাল পিজি’র ঐতিহ্যবাহী উডবার্ন ওয়ার্ডের আরও ২৪টি কেবিন চালু হয়ে যাচ্ছে। কলকাতার নামকরা বেসরকারি হাসপাতালগুলির মতো দামি টাইলস, মডিউলার বেড, এলইডি টিভি, হালফ্যাশনের সোফায় সাজছে কেবিনগুলি। এর সঙ্গে থাকছে মার্বেলে মোড়া উডবার্নের লম্বা বারান্দা আর কেবিনের বাইরের ব্রিটিশ আমলের ইজিচেয়ারের আরামের বাড়তি পাওনা। ঝাঁ চকচকে এই কেবিনগুলিতে থাকার খরচও থাকছে মধ্যবিত্তদের নাগালের মধ্যে। ২৪টির মধ্যে ১৬টি কেবিনে থাকার খরচ পড়বে দৈনিক দু’হাজার টাকা। যা বর্তমানে চালু উডবার্নের কেবিনগুলির মধ্যে সবচেয়ে সস্তার। বাকি আটটি সিঙ্গল কেবিনের দৈনিক বেডভাড়া চার হাজার টাকা। শতাব্দীপ্রাচীন উডবার্ন ওয়ার্ডের এই ব্লকটি চালু হয়ে গেলে সবসুদ্ধ ৪০টি হেরিটেজ কেবিনই নতুন মডেলে খুলে যাবে আমজনতার জন্য। প্রসঙ্গত, ছ’মাস হল নয়া সাজে সজ্জিত উডবার্নের একটি ছোট অংশ চালু হয়েছে। খুলেছে ১৬টি কেবিন। বাদবাকি বড় অংশকে ঢেলে সাজানোর কাজ চলছে।